Bola-bali celuk-celuk ora direwes dening Rudy sing lagi ketungkul dolanan, rekae Pardi arep nggayuh klinthingan lan ngunekake kanggo celuk-celuk lan njaluk supaya sing ana njero omah mbukakake lawang. Nanging ora gaduk. Direwangi nganti jinjit-jinjit, meksa ora gaduk! Klinthingan iku anggone ndeleh kedhuwuren kanggone Pardi. Tangane ora bisa ngranggeh, apa maneh ngunekake. “Piye iki carane celuk-celuk supaya sing ana njero gelem mbukakake lawang pager?” grenenge Pardi sajroning batin. Mripate nyawang sadawane dalan ngarep omah. “Nah iki. Watu iki bisa tak anggo nuthuki lawang pager supaya Rudy krungu lan ngerti yen ana kancane mara arep dolan. Muga-muga Rudy gelem mbukakake lawang lan nglilani aku melu dolanan mobil-mobilan karo dheweke,” grenenge Pardi karo menyat njupuk watu sakepel gedhene ing pinggir dalan.